આ ભાંજગડ પતી નથી ત્યાં સર્વોચ્ચ અદાલતની બીજી ખંડપીઠે જહાંગીરી હુકમ ફરમાવ્યો છે અને દેશના તમામ ધર્મોનાં તમામ ધર્મસ્થાનો, મંદિરો, મસ્જિદો, દેવળો, ગુરુદ્વારાઓમાં પ્રવેશ, ચોખ્ખાઈ, આવક અને વ્યવસ્થા અંગે સર્વેક્ષણ કરવાનો આદેશ આપ્યો છે અને જિલ્લા કલેક્ટરે આ બાબતની ફરિયાદો હોય તો તપાસ કરીને તેનો હેવાલ અદાલતોને આપવો, અદાલતોએ આ હેવાલને જાહેરહિતની અરજી ગણીને તેની ચકાસણી શરૂ કરવી. આવા સર્વેક્ષણના વાજબીપણા અંગે કશી શંકા નથી. ભારતમાં ધર્મસ્થાનકોમાં નાણાંની અફરાતફરી જાણીતી બાબત છે અને પૂજારી-પંડાઓ મનમાની કરે છે. કેટલાંક મંદિરોમાં સ્ત્રીઓને પ્રવેશ અપાતો નથી. કેટલાંક હિન્દુમંદિરો ગંદકીનાં ધામ બની ગયાં છે અને ધરમની હાટડીઓ માંડીને લાગવગિયા વેપારીઓ રોજી રળે છે. લોકોની શ્રદ્ધાનો ગેરલાભ બધે લેવાય છે. મસ્જિદોમાં નમાઝ માટે સ્ત્રીઓ હાજરી આપી શકતી નથી. ખ્રિસ્તી દેવળોમાં સ્ત્રીઓ પૂજા કરી શકતી નથી અથવા ધર્મપ્રવચનો કરી શકતી નથી. આ બધી કુરૂઢિઓ નાબૂદ થવી જોઈએ. બધાં ધર્મસ્થાનો સ્વચ્છ હોય, બધા શ્રદ્ધાળુઓને આવવા-જવાની, ધર્મવિધિઓમાં ભાગ લેવાની છૂટ મળવી જોઈએ. આ બધું આદર્શ ભારતમાં જરૂરી છે અને વાજબી પણ છે, પણ આ કામ એટલું મોટું છે અને એટલું સંવેદનશીલ છે કે સરકારી અધિકારીઓ કે ન્યાયાધીશોની દખલગીરી સામે વિદ્રોહ થવાની સંભાવના નકારી શકાય નહીં.